钦定古今图书集成/明伦汇编/官常典/第559卷 > 阳峤
## 钦定古今图书集成/明伦汇编/官常典/第559卷 > 阳峤

按《唐书》本传，“峤，其先北平人，世徙洛阳，北齐尚书右
仆射休之四世孙。举八科皆中，调将陵尉，累迁詹事
司直。长安中，左右御史中丞桓彦范、袁恕己争取为
御史，杨再思素与峤善，知其意不乐弹抨事，为语彦
范，彦范曰：‘为官择人，岂待情乐乎？唯不乐者固与之，
以伸难进、抑躁求也’。遂为右台侍御史，久乃迁国子”
司业。峤资谨饬好学，喜诱劝后生修讲，舍人以为善
职。睿宗立，进尚书右丞。时议建都督府，择最吏，故峤
为泾州都督。议罢，历魏州刺史、荆州长史、本道按察
使，率以清白闻。魏州人剺耳阙下，请峤为刺史，故再
治魏。入为国子祭酒，封北平县伯。引尹知章、范行恭、
赵元默为学官，皆名儒冠云。生徒游墯者至，督以鞭
楚，人怨之，乘夜殴峤道中。事闻，诏捕殴者杀之。峤抚
孤侄与子均，常语人曰：“吾备位方伯，而心亦昔时一
尉耳。”以老致仕，卒，谥曰敬。